Höfuðstöðvar Ericsson í Kista , utan við Stokkhólm . AFP „ Við höfum haft ákveðna yfirmenn á sumum markaðssvæðum sem komu illa fram og innleiddu meðvitað ekki regluverk . “ Þetta segir Börje Ekholm forstjóri sænska fjarskiptafyrirtækisins Ericsson . Greint var frá því á dögunum að fyrirtækið hefði fallist á að greiða bandarískum yfirvöldum um einn milljarð bandaríkjadala , jafnvirði 122 milljarða króna , í sekt vegna mútugreiðslna sem fyrirtækið stundaði í fimm ríkjum , Kína , Djibútí , Indónesíu , Kúveit og Víetnam . „ Við höfum ekkert umburðarlyndi gagnvart spillingu og munum ráðast í aðgerðir gegn brotum á okkar regluverki , “ segir forstjórinn í samtali við SVT , en á þó sennilega við bandarískt regluverk , enda fyrirtækið ekki sektað fyrir brot á eigin reglum . Umræddur forstjóri , Ekholm , tók við stöðunni í ársbyrjun 2017 , en hann hefur þó setið í stjórn fyrirtækisins frá árinu 2006 . Hann firrar sig þó allri ábyrgð . „ Maður verður að taka ábyrgð þegar maður verður einhvers var , og það var ekki fyrr en 2016 sem við höfðum ástæðu til að ætla að regluverk okkar virkaði ekki , “ segir hann . Rannsókn bandarískra yfirvalda hafði þó hafist þremur árum fyrr . En hvers vegna Bandaríkin ? Frida Bratt , hagfræðingur hjá Nordnet , segir í samtali við SVT að amerískt fjármálaeftirlit hegði sér sem „ efnahagslögregla heimsins “ . Hafi viðskipti átt sér stað í dollurum , stundað viðskipti við bandaríska banka eða haft starfsemi í Bandaríkjunum , geti þarlend yfirvöld hafið réttarferli , og þau fyrirtæki sem ekki uni úrskurði þeirra eigi yfir höfði sér „ dollarabann “ ( s . dollarförbud ) . Slíkt komi alþjóðlegum fyrirtækjum ekki vel . Hlutabréfaverð í Ericsson féll um tvö prósent við opnun markaða á fimmtudag , en náði sér fljótt á strik aftur og virðast fjárfestar hafa verið viðbúnir yfirlýsingunni . Fyrirtækið hafði enda þegar í september tekið frá um rúman milljarð dala til að mæta sektinni , og gaf sjálft út yfirlýsingu um brotin í gærkvöld . „ Ekholm forstjóri hefur gert sitt besta til að undirbúa markaðinn og verið opinn með brotin . Starf hans er hreinsunarstarf , og því hafa hlutabréfin ekki fallið meira , “ segir Frida Bratt . Áhyggjur af álitshnekkjum sænsks viðskiptalífs Ekki eru þó allir jafnánægðir með framgöngu forstjórans . Johanna Cervenka , viðskiptafréttaritari SVT , segir óeðlilegt að Ekholm axli ekki ábyrgð á framferði fyrirtækisins , hafandi verið í stjórn þess í rúm tíu ár . „ Ég tel að það séu spurningar sem stjórn fyrirtækisins hefði átt að spyrja sig miklu fyrr , “ segir Cervenka . Hún segir viðskiptahætti fyrirtækisins til þess fallna að koma óorði á allt sænskt viðskiptalíf , ekki aðeins fyrirtækið sjálft . „ Við höfum alltaf sagt að Svíþjóð sé ekki spillt land , en það stemmir greinilega ekki . “